Сырма Ашәԥҳа, Sputnik
Ҭырқəтəылатəи Ареспублика Каисери ақалақь аҿы Аԥснынтə аҵара зҵоз астудентцəа дыруаӡəкуп Баҭал Ахвледиани. Иара хəышықəса раԥхьа Ерџьиеистəи иреиҳау ауниверситет аҿы иҵара хыркəшаны иԥсадгьыл ахь дхынҳəит, атуризми асасааирҭақəа русуреи аҳəаақəҵара ахырхарҭала идыррақəа еизирҳаит. Баҭал Ахвледиани ҳаиҿцəажəараҟны дыззааҭгылаз азҵаарақəа ирыхəҭакуп ҳџьынџьуаа рҭоурыхтə ԥсадгьыл ахь ирымоу ахəыцрақəа, хаҭала Ҭырқəтəыла лабҿаба дызлаԥшыз ҳдиаспора ргəаанагарақəа, иара убас Аԥсны инапы злаку аус, насгьы аԥхьаҟатəи игəҭакқəа ртəы.
"Сара 2017 шықəса рзы сҵара хыркəшаны Аԥсныҟа сааит. Уижьҭеи Ҭырқəтəылаҟа уаҳа сымцаӡац, аха еснагь сҩызцəеи сареи аимадара ҳабжьоуп, лассы-лассы интернетлеи ҭеллеи ҳаицəажəоит. Каисери ақалақь аҿы аҵара анысҵоз аамҭазы Аԥснынтə аҵара зҵоз иреиуоуп Ахра Бганба, Гəдиса Гəынба, Никита Коволиок. Ҳарҭ излаҳалшоз ала ари ақалақь аҿы еиҿкааз Кавказ ркультуратə хеидкыла ҳлагала азыҟаҳҵон", - иҳəеит Баҭал Ахвледиани иҵарашықəсқəа игəаларшəо.
Аԥсыуа ҵасла иааӡоу, аԥхашьара злоу, зҵарадырра ҳараку Баҭал Ахвледиани ииашаҵəҟьаны Ҭырқəтəыла инхо ҳџьынџьуаа акыр гəыблыла дрыхцəажəоит, рыԥсадгьыл акыр ишахӡыӡаауа, бзиа ишырбо азгəаиҭоит. Шəышықəса инеиҳаны атəым дгьыл аҿы ишынхогьы, излоу атəым милаҭ рҵас шьҭырымкааит иҳәоит.
"Каисери ақалақь аҟны еиҿкаау Кавказаа ркультуратə хеидкылахь еснагь ҳныҟəон. Сара мчыбжьык ахь хынтə аԥсуа бызшəа арҵаразы аурокқəа мҩаԥызгон, сҩызцəагьы сыцхраауан. Убас еиԥш ҩышықəса инеиԥынкыланы адернеқь аҿы аԥсуаа рхатəы бызшəа дсырҵон, хəыҷи-дуи неилых ҟамҵакəа зегьы бзиа ибаны иныҟəон, ҩ-гəыԥкны еихшан, гəыԥк 25-ҩык рыла ишьақəгылан", - ҳəа азгəеиҭеит Баҭал Ахвледиани.
Каисери даара қалақь дууп, миллионк инареиҳаны ауаа нхоит. Убарҭ рыбжьара Кавказ ажəларқəа рхаҭарнакцəагьы маҷҩым, еиҳаракгьы аҟабардақəа. Дара еидызкыло Узун-Иаилиа ачерқьес қыҭа амҽхак ҭбаауп, иаҵанакуа ақыҭақəа маҷым, аԥсуа қыҭақəагьы убрахь иналаҵаны.
"Збызшəа здыруа аԥсуаа даара имаҷуп, иҟоуп еилызкаауа, еиҳарак излацəажəо аҟабарда бызшəалоуп. Сара аҵара ахьысҵоз ауниверситет аҿы шықəсык аԥхьа ачерқьес бызшəақəа рырҵаразы афакультет аадыртит, изарҳəо ала, аԥсуа бызшəа арҵаразгьы аартра ргəы иҭоуп аԥхьаҟа, уи даара угəы шьҭызхша жəабжьуп", - иҳəеит Баҭал Ахвледиани.
Баҭал Ахвледиани акыр дазгəыдуны иҳəоит аԥсадгьыл абзиабара, ахьаагара, ахӡыӡаара ҳџьынџьуаа ршьа-рда ишалоу, рыблақəа ишырхубаало. Уимоу, иара излаиҳəо ала, Ҭырқəтəыла даннеи ауп Аԥсадгьыл аҵакы закəыз еиҳагьы ианеиликаа, даҽа знеишьак ала ихы ааирԥшуа даналага. Избанзар атəымдгьыл аҿы еиҳа иуныруазар акəхап уи агьама, уи адоуҳамч, уи абзиабара.
"Есыуаха ԥҟаран иҳадызшəа адернеқь ахь ҳныҟəон. Ҳҩызцəеи ҳареи амырзакан арҳəаны ҳкəашон. Уа еиҿкааны ирыман акəашаратə ансамбль "Ашьемез", иқəдыргылоз акəашаратə хкқəа рхыԥхьаӡараҿы иҟан аԥсуа кəашарагьы. Иара убас бзиа ибаны ирҳəоит ашəақəа, еиҿыркаауеит ахорқəа, имҩаԥыргоит афестивальқəа, аҭоурыхтə рыцхəқəа азгəарҭоит. Абасала, изларылшо ала рмилаҭтə культура аус адырулоит, еиқəдырхарц рҭахуп", - иҳəеит Баҭал Ахвледиани.
Сҭампыли Каисери ҭыԥла еизааигəам, еицəыхароуп. Анҵамҭа аҩра саҿнаҵы иаасгəалашəеит хҭыск - Аԥсны Аџьынџьтəылатə еибашьра анцоз аамҭазы Каисери ақалақь аҟынтə хатəгəаԥхарала иааны еибашьуаз аҟабарда ҷкəын, хьыӡла-ԥшала иҭахаз Ҳанефи Егожь иҭаацəа ҳанырҭааз амш. Аԥснынтə асасцəа шрызнеиуаз заҳаз Ҳанефи иан лыҷкəын бзиа иибоз ачашəқəа ҟаҵаны даҳзыԥшын, лыбӷа акыр ихəахьан, излауаз ала лҽааиҵыхны, лхы ламырҟəӡакəа аԥсшəа наҳалҳəеит, ҳалгəыдлыҳəҳəалеит "сыҷкəын ицəаара шəхыскаауеит, Аԥснынтə игьама хаа сзаажəгеит" ҳəа... Ааи, арҭқəа зегьы сара сыԥсҭазаараҿы ихамшҭыхəу хҭысқəаны иаанхоит...
"Аԥснынтə сааит" ҳəа назауҳəо зегьы иаразнак рҿаԥшылара аҽаԥсахуеит, рыбла ачча ахубаалоит, "узлыҵыз ужəлар шԥаҟоу?" ҳəа зҵаара шəкы рҿаадырхоит, рыгəҭыха рацəоуп, рҭоурых аиашара рдыруазарц рҭахуп, Аԥсны агьама, агəыкра рыцуп. Аиаша шəасҳəоит, дара ирыбзоураны Аԥсны закəыҵəҟьаз еилыскааит, бзиа избон хымԥада, аха еиҭаҳəашьа сзамҭо даҽа бзиабарак сызцəырҵит сыԥсадггьыл ахь. Сыԥсадгьыл азы иҟасҵари, сабахəарҭахари?"-ҳəа ахəыцрақəа сеимаркуа иалагеит. Аханатə Ҭырқəтəылаҟа сышцази, анаҩс сшаази зынӡа еиԥшӡам",-иҳəеит Баҭал Ахвледиани.
Зҵареи, зусуреи рҽырхаршəаланы Каисери ақалақь аҿы хəышықəса инхоз Баҭал Ахвледиани, ҳашьцəа дрыгəҭылсаны дҟалеит, бзиа деицырбеит. Иаргьы ҳџьынџьуаа рахь имаз азнеишьа хазын, гəыбылрала иҭəын, уи акыр иубарҭан ҳаиҿцəажəараҟны.
"Ааигəа алаҳəара збеит Аԥснытəи ахəаахəҭра-ааглыхратə палатаҿы аинвестициа адəныҟатəи аимадарақəа рзы аҭырқəшəа здыруа аспециалист даҭахуп ҳəа. Саргьы арзаҳал аласҵеит, сдокументқəа еиқəсыршəеит. Аицлабра зынӡа жəаҩык ҳалахəын. Раԥхьа аиҿцəажəара сахысит, анаҩс аҭырқəшəахьтə аурысшəахь, аурысшəахьтə аҭырқəшəахь аиҭагақəа зҩит, аԥышəараҿы иахəҭаз абаллқəа соуит, салыркааит. Ҩымз аԥышəаратə аамҭа сахысуан, абар уажəшьҭа ҩымчыбжьа инарзынаԥшуеит аусура срыдыркылеижьҭеи", - иҳəеит Баҭал Ахвледиани.
Баҭал Ахвледиани дахьыҟазаалакгьы ҳдиаспора рызҵаарақəа дрызхəыцуеит. Уажəааигəа Ахəаахəҭра-ааглыхратə палата анапхгара иаԥшьнагаз апроект инақəыршəаны, Баҭал Ахвледиани аус рыдиулоит аԥсуа бызшəа арҵаразы авидео урокқəа ҩ-бызшəакны: аҭырқəшəалеи аԥсышəалеи. Мчыбжьык ахь ҩынтə аинтернет аҟны аурок ҿыцқəа ҩба ҭарҵоит. Хымԥада ас еиԥш иҟоу аус аԥсшəа зҵарц зҭаху ҳдиаспора рзы акыр ицхыраагӡоуп.
Баҭал Ахвледиани излаиҳəо ала, акыр игəхьааигоит Ҭырқəтəыла даныҟаз дзабадырыз ҳашьцəа, иҭахуп ҳџьынџьуаа рҭоурыхтə ԥсадгьыл радԥхьаларазы иахəҭоу аҭагылазаашьа ыҟазарц, зегь раԥхьа иргыланы аԥхарра зцу азнеишьа.